Kreativa in tehnika za mlade- vozila
2025-10-27 09:00 - 2025-10-30 17:00 (Europe/Ljubljana)
Med jesenskimi počitnicami pripravljamo brezplačne tridnevne delavnice, namenjene učencem in dijakom (starost med 12. in 18. let), ki jih zanimajo tehnika, ustvarjanje, gibanje in podjetniško razmišljanje. Udeleženci bodo skozi praktično delo razvijali svoje ideje, gradili preprosta vozila iz različnih materialov, spoznavali principe delovanja pogonov ter razmišljali, kako bi svoje izdelke lahko ponudili na trgu.
Delavnice bodo potekale v dveh terminih – prva skupina se bo srečala med 27. in 29. oktobrom, druga pa med 28. in 30. oktobrom 2025. Vsak dan bo trajal od 9.00 do 14.00, kar mladim omogoča dovolj časa za ustvarjanje, učenje in sodelovanje. Dva dni bomo preživeli v prostorih Zadruge KIKštarter v Kamniku, zadnji dan pa bomo obiskali ustvarjalni center Lesarius na Veliki Preski. Za prevoz na tretji dan bo poskrbljeno, udeleženci pa naj imajo vse dni s seboj svojo malico in pijačo.
Vsak dan bo delavnico izvedel drug izvajalec, kar pomeni, da bodo mladi izkusili različne pristope in metode dela. Prvi dan bo v ospredju gradnja in preizkušanje vozil – raziskovali bomo, kako se lahko z minimalnimi materiali (kot so elastike, baloni ali gravitacija) ustvari gibanje, in razmišljali, kako oblikovati funkcionalno in estetsko zanimiv izdelek. Drugi dan bomo vstopili v svet robotike – s pomočjo LEGO® Education kompletov bodo udeleženci sestavljali, programirali in animirali vozila ter s tem razvijali logično mišljenje, prostorsko predstavo in osnovno algoritmično razumevanje. Tretji dan pa nas čaka ustvarjanje z lesom. Mladi bodo spoznali tradicionalne in sodobne pristope obdelave lesa, trajnostne materiale in ustvarili izdelek, ki bo odražal ravnovesje med ročnim delom in kreativnostjo.
Delavnice niso zgolj tehnične, temveč vključujejo tudi podjetniški razmislek. Mladi bodo razvijali lastne blagovne znamke, razmišljali o ciljni publiki za svoj izdelek, ustvarjali kratke predstavitve in sodelovali v timskem delu. S tem bodo krepili tudi mehke veščine – sodelovanje, komunikacijo in sposobnost predstavitve svojih idej.
Za udeležbo na delavnicah ni potrebnega predznanja, le radovednost, odprtost in želja po ustvarjanju. Delavnice so brezplačne, vendar je zaradi omejenega števila mest obvezna predhodna prijava.
Prijava in dodatne informacije
Prijava poteka preko obrazca: PRIJAVNI OBRAZEC
Za več informacij nam lahko pišete na: info@kikstarter.si
O partnerjih projekta
Program izvajajo trije partnerji, ki že vrsto let ustvarjajo inovativne pristope k delu z mladimi:
Zadruga KIKštarter center z.b.o. je kreativni prostor v Kamniku, kjer se srečujejo podjetništvo, tehnologija in ustvarjalnost. Njihove delavnice mladim omogočajo, da skozi prakso spoznavajo osnovne zakonitosti tehnike, hkrati pa jih spodbujajo k razmišljanju o podjetniških priložnostih.
Zavod 1-2-3 je izobraževalna organizacija, specializirana za izvajanje učnih programov na področju robotike, naravoslovja in digitalne pismenosti. Njihov pristop temelji na učenju z delom, eksperimentiranju in aktivnem vključevanju otrok v reševanje problemov. Delavnice LEGO robotike so eden njihovih najbolj prepoznavnih programov, ki pri mladih razvija tako tehnične kot logične spretnosti.
Center za zunanjo ureditev d.o.o. (Muzej Lesarius), ki ga vodi Petra Kos, je prostor, kjer se prepletajo znanje, tradicija in trajnost. Petra Kos, dolgoletna podjetnica z več kot 20-letnimi izkušnjami v lesarstvu in marketingu, vodi projekt Lesarius, v katerem mladim približuje les kot naravni material, spodbuja ročne spretnosti in zavestno rabo naravnih virov. Delavnice v Lesariusu udeležencem omogočajo stik z materiali in orodji ter izkušnjo ustvarjanja v avtentičnem okolju.
